Evangelist Lukas (Beat Siegrist): Liebi Chinder, Frouen und Manne vom 21. Jahrhundert! Ig ha vor 2000 Jahr ggläbt. Zu myre Zyt sy d Römer d Regänte gsy vo der Wält, wie me se denn gchennt het. O hie i der Schwyz het's römischi Soldate gha und römischi Städt. Ig sälber ha ds Syrie ggwohnt, am Mittelmeer. I üsere Stadt hetts Mönsche ggäh, wo a Jesus  Christus ggloubt hei. Dä isch zwar vor nes paarne Jahr am Chrüz gstorbe. Mir hei aber gmerkt und ggloubt, dass är mit syre Chraft trotzdäm bi üs isch gsy: Är het üs tröschtet, we mir sy truurig gsy. Will är mit sym Geischt, mit syre guete guete Chraft bi üüs isch gsy, hei mir enand nie us den Ouge verlore. Drum hei mir enand die Gschichte über Jesus gäng wyterverzellt. Und ig bi eine vo däne, wo die Gschichte gsammlet und ufgschribe het. Später het me üs Gschichteschryber «Evangelischte» gseit. Ig bi der  Evangelischt Lukas. Ig wott öich hüt zeige, wir mir üs das vorgschtellt hei, wie Jesus uf d Wält cho isch. Dihr müesst öich jitze uf e Wäg mache und gäng de Liechter und de Tön vo der Musig nachegah. Si wysen öich der Wäg. So merket dihr de öppis vo däm Gheimnis, wie der Retter vo der Wält isch gebore worde.